Denne kolossale Lego Star Destroyer er 1 meter lang

I år er det 20 år siden Lego fik licens på Star Wars-universet og det er tidligere blevet fejret behørigt med eksklusive modeller. Men Lego har åbenbart gemt det bedste til sidst på året; Den ultimative samlerudgave af Imperiets Star Destroyer Devastator. Modellen består af 4.784 klodser og er brutale 109 centimer lang, 66 centimeter bred og 43 centimeter høj.

Som fans vil bemærke, er Devastator navnet på den Star Destroyer der jagtede Tantive IV i starten af Episode 4 – Tantive IV udkom som selvstændigt sæt på Star Wars-dag den 4. maj (læs vores anmeldelse her). Men Tantive IV følger også med i dette ultimative sæt, dog i en mindre og ikke så detaljeret udgave. Med følger også figurer af to officerer fra Imperiet og en plade der formidler information om det formidable rumskib.

Det er i øvrigt ikke Legos første Star Destroyer. En model fra 2002 havde 3.106 klodser og var i sig selv ret imponerende. Men denne nye udgave overgår alt. Det er en del af den såkaldte Ultimate Collector Series, hvilket dækker over en specielt stor, særligt detaljeret udgave. Tidligere har også Han Solos Milennium Falcon fået den behandling.

Som ventet er sættet heller ikke just billigt; prisen er sat til 5.299 kroner. Officielt lander Star Destroyeren i butikkerne den 1. oktober, men er du Lego VIP-medlem kan du købe sættet allerede i næste uge – den 18. september. Læs mere hos Lego.

Denne kolossale Lego Star Destroyer er 1 meter lang